En stor (22-36 millimeter), avlang, halvblank, svart kortvinge med noe blålig metallglans. Hodet er stort og avrundet firkantet, betydelig bredere enn langt, med små fasettøyne som sitter foran på hodet. Kjevene er kraftige, nokså variable i størrelse. Antennene er forholdsvis korte, kortere enn hodets bredde. Pronotum er blankt, avrundet sekskantet. Dekkvingene er jevnbrede, tett punkterte og hårete. Bakkroppen er kjegleformet, det bakerste leddet rustrødt.